Ռ. ՔՈՉԱՐՅԱՆ - Այսօր մեր բանակցությունների ընթացքում բավական մեծ տեղ է հատկացվել տնտեսական ոլորտին, եւ ստորագրված պայմանագրերի զգալի մասը հենց այդ ոլորտին է վերաբերում: Կարեւորագույն ոլորտն իհարկե էներգետիկան է, եւ այստեղ մենք արդեն համագործակցության բավական մեծ փորձ ենք կուտակել, որի վրա հենվելով ի վիճակի ենք այսօր շատ ավելի լուրջ քայլեր ձեռնարկել մեր ենթակառուցվածքների միացման գործում:Այստեղ այլ մակարդակի համագործակցություն ենք ունենալու: Համոզված եմ, որ այդ ծրագրերի նշանակությունը երկկողմ հարաբերությունների շրջանակից դուրս է գալու` ստանալով նաեւ տարածաշրջանային նշանակություն: Մենք քննարկել ենք ոչ միայն էներգետիկայի, այլեւ ընդհանրապես էներգակիրներին առնչվող հնարավոր համագործակցության, ինչի դաշտը շատ ավելի մեծ է, եւ, իհարկե, փոխադարձ ներդրումների հարցերը: Մենք ակնկալում ենք, որ Հայաստանում իրանական ներդրումներն ավելի կակտիվանան: Իսկ առեւտուրը խրախուսելու համար առեւտրային ռեժիմներին առնչվող որոշ հարցեր կան, որոնց լուծման ուղղությամբ կարելի է քայլեր ձեռնարկել:Իրանը իր ներուժով, մշակութային ժառանգությամբ եւ հնարավորություններով առանցքային երկիր է այս տարածաշրջանում, եւ մեզ համար չափազանց կարեւոր է նման երկրի հետ կայուն ու լայն օրակարգով հարաբերություններ հաստատելը:Հեռանկարները լավ են, լավ է նաեւ տրամադրությունս` կապված բանակցությունների ընթացքի հետ: